text: Rød alarm: Pas på solen i de næste dage
  02 juli 2015 kl. 09.56
  Ekstraordinært høj UV-stråling gør solens stråler farlige i de kommende dage.
  Her en advarsel til badegæster og alle andre: De kommende dage er risikoen for at blive solskoldet ekstremt høj.
  Det skyldes, at solens skadelige ultraviolette stråling er omtrent så stærk, som den overhovedet kan blive på vore breddegrader.
  Hvis man i forvejen har bleg hud efter den sløje forsommer, er faren for at blive solskoldet overhængende. Og skoldning øger risikoen for at få hudkræft, siger projektchef Peter Dalum fra Kræftens Bekæmpelse.
  - Jo flere gange, man bliver skoldet, og jo værre det er, des større er risikoen for at få hudkræft. Det betyder ikke, at man får hudkræft ved at blive solskoldet, men det betyder, at risikoen stiger for hver gang, siger han til Morgenavisen Jyllands-Posten.
  Torsdag lander UV-indekset ifølge DMI på 6,4 over hele Danmark, hvilket er i den absolut kritiske ende mellem "høj" og "meget høj".
  Indekset angiver intensiteten af den hudskadelige stråling. I middagssolen kan det ved Ækvator nå op på cirka 15, og i Danmark højst cirka 7 i sommermånederne, oplyser DMI. Derfor bør man højst være en halv time i solen midt på dagen.
  På dmi.dk kan man finde sin hudtype og de forholdsregler, man bør tage, hvis man hører til de særligt udsatte.
  Undersøgelser viser, at en gennemsnitsdansker har hudtype 2. Det betyder, at man bliver solskoldet efter cirka tre kvarter i middagssolen med UV-indeks 6.
  Men hvis man også tager sol før klokken 12 eller efter klokken 15, kan man ikke engang tåle de tre kvarter i middagssolen, fordi "taxameteret" også tikker før og efter middag, om end lidt langsommere, end når solen står højest.
  /ritzau/
  
  Solens stråler bliver ikke mere skadelig end lige nu
  De fire solråd:
  1. SKYGGEFlyt hyggen ind i skyggen mellem 12 og 15, hvis UV-indekset er 3 eller mere.2. SOLHATUndgå at blive skoldet. Dæk bar hud til med tøj og hat, når solen står højest.3. SOLCREMEBrug altid rigeligt med faktor 15 og husk, at lige meget, hvor meget du smører på, må du aldrig ligge og stege.4. SLUK SOLARIETDe kunstige stråler øger markant risikoen for kræft i huden. Og jo yngre du er - desto mere udsat er du.Kilder: Kræftens Bekæmpelse (cancer.dk).
  
  